Polisiesersant, vrou en twee kinders sterf in brand | Maroela Media
Die polisie in Mfuleni in Kaapstad doen 'n geregtelike doodsondersoek ná 'n polisiesersant, sy vrou en twee kinders Vrydagaand in 'n brand gesterf het.
Brig. Novela Potelwa, woordvoerder van die polisie, sê 'n huurder op die perseel het omstreeks 21:30 gille uit die huis gehoor en ondersoek gaan instel. "Die huurder het toegang tot die huis probeer bekom. Die liggame van die 48-jarige man en sy 38-jarige vrou is in die slaapkamer van hul huis in Ringwoodstraat aangetref. Hul twee kinders, onderskeidelik vier en agt jaar oud, is in die gang dood aangetref.
"Die persone het vermoedelik gesterf weens rookinaseming. Die egpaar se 18-jarige dogter, wat brandwonde opgedoen het, word tans in die hospitaal behandel. Haar 11 maande oue baba is ook vir rookinaseming opgeneem."
Die name van die oorledenes is nog nie bekendgemaak nie omdat hul naasbestaandes nog nie in kennis gestel is van die voorval nie.
Lt.genl. Thembisile Patekile, provinsiale polisiekommissaris, het sy meegevoel betuig met die familie en naasbestaandes.